وزارات ثقافت
وزیر اعظم نے سابرمتی آشرم سے آزادی کا امرت مہوتسو کا افتتاح کیا، ڈانڈی پدیاترا کو جھنڈی دکھائی
آزادی کا امرت مہوتسو ایک جن مہوتسو ہوگا: جناب پرہلاد سنگھ پٹیل
نئی دہلی، 12/مارچ 2021 ۔ وزیر اعظم جناب نریندر مودی نے احمدآباد کے سابرمتی آشرم سے ’پدیاترا‘  کو جھنڈی دکھائی اور ’آزادی کا امرت مہوتسو‘  کی تمہیدی سرگرمیوں کا افتتاح کیا۔ اس موقع پر گجرات کے گورنر جناب آچاریہ دیورت، مرکزی وزیر مملکت  جناب پرہلاد سنگھ پٹیل اور گجرات کے وزیر اعلیٰ جناب وجے روپانی اور گاندھی آشرم کے ٹرسٹی بھی موجود تھے۔
سربرمتی آشرم میں حاضرین سے خطاب کرتے ہوئے وزیر اعظم نے کہا کہ ’آزادی کا امرت مہوتسو‘ 15 اگست 2022 سے 75 ہفتے قبل آج شروع ہوا ہے اور 15 اگست 2023 تک جاری رہے گا۔ انھوں نے مہاتما گاندھی اور عظیم شخصیات کو جنھوں نے جدوجہد آزادی میں اپنی جانوں کی قربانی دی، کو خراج عقیدت پیش کیا۔
وزیر اعظم نے پانچ ستونوں کا یعنی جدوجہد آزادی، 75 کے موقع پر تصورات، 75 کے موقع پر فتوحات، 75 کے موقع پر اقدامات اور 75 کے موقع پر عزائم کو باعث تحریک قرار دیتے ہوئے خوابوں اور ذمے داریوں کو برقرار رکھنے اور آگے بڑھنے کے لئے رہنما قوت کے طور پر اعادہ کیا۔
وزیراعظم نے زور دیتے ہوئے کہا کہ آزادی امرت مہوتسو کا مطلب آزادی کی توانائی کا اکسیر ہے۔ اس کا مطلب مجاہدین آزادی کی توقعات کا اکسیر ہے، نئے تصورات اور عہد بستگیوں کا اکسیر اور آتم نربھرتا کا آب حیات ہے۔
تفصیلی پریس ریلیز کے لئے یہاں کلک کریں:
https://www.pib.gov.in/PressReleasePage.aspx?PRID=1704323
تفصیلی پریس ریلیز کے لئے یہاں کلک کریں:
https://www.pib.gov.in/PressReleasePage.aspx?PRID=1704336
اس موقع پر اظہار خیال کرتے ہوئے ثقافت کے مرکزی وزیر مملکت  جناب پرہلاد سنگھ پٹیل نے کہا کہ 91 برسوں کے بعد اب ہم سب اسی زمین پر کھڑے ہیں جہاں سے گاندھی جی نے ڈانڈی مارچ کا آغاز کیا تھا، لیکن اب یہ پوری طرح سے تبدیل شدہ بھارت ہے۔ وزیر اعظم کے الفاظ کو یاد کرتے ہوئے ثقافت کے مرکزی وزیر نے کہا کہ بھارت کا سفر اب خودکفالتی اور عزت نفس کا ہوگا۔ عالمی کینوس پر ہماری شبیہ اب تعاون دینے والے کی ہے۔ نئے اور خودکفیل بھارت نے دنیا کو دواؤں اور ٹیکوں کی فراہمی کی ہے۔ ہم محنت و مشقت پر توجہ مرکوز کرنا چاہتے ہیں تاکہ ہماری مستقبل کی نسلیں مضبوط بنیں۔ وزیر اعظم کا تصور ہے کہ جب ملک آزادی کی 100ویں سال گرہ منائے تب ہماری فتوحات اور ثقافتی عظمت دنیا کے سامنے ایک روشن مثال بنے۔ جناب پرہلاد سنگھ نے یہ بھی کہا کہ آزادی کا امرت مہوتسو ایک جن مہوتسو ہوگا اور عوام کی دلچسپی کے مطابق پروگراموں کا انعقاد کیا جائے گا۔ دراصل ان پروگراموں کا انعقاد خود شہریوں کے ذریعہ ہی کیا جائے گا۔
سامعین سے خطاب کرتے ہوئے گجرات کے وزیر اعلیٰ جناب وجے روپانی نے وزیر اعظم کا گجرات کی سرزمین سے ہماری آزادی کے امرت مہوتسو کے متعلق تقریبات کا آغاز کرنے کے لئے شکریہ ادا کیا۔ انھوں نے کہا کہ ڈانڈی مارچ ہماری جدوجہد آزادی کا ایک سنگ میل ہے۔ ایک پرامید مستقبل کے لئے اپنے ماضی کو سمجھنا ضروری ہے۔
وزیر اعلیٰ نے یہ بھی کہا کہ آج پورے ملک کی توجہ گجرات پر مرکوز ہے۔ انھوں نے کہا کہ گجرات کے دو سپوتوں یعنی گاندھی جی اور سردار پٹیل نے جدوجہد آزادی میں کلیدی کردار ادا کیا اور اب وزیر اعظم جناب نریندر مودی کی صلاحیت مند قیادت میں ہماری قوم، ملک کو ایک وشو گرو کی شکل میں تبدیل کرنے کی سمت میں آگے بڑھ رہی ہے۔
وزیر اعظم نے اس موقع پر India@75 کی ویب سائٹ لانچ کی۔ انھوں نے ختم ہونے کی دہلیز پر کھڑے کاریگروں / ہنرمندوں کی ہنرمندی اور ان کے فن کو محفوظ کرنے کے لئے سابرمتی آشرم پریزرویشن اینڈ میموریل ٹرسٹ کی شراکت داری سے وزارت ثقافت کے ’’آتم نربھر انکیوبیٹر‘‘ پروگرام کا آغاز کیا۔
’’ووکل فار لوکل‘‘ کو فروغ دینے کے لئے وزیر اعظم کے ذریعہ ایک انوکھی چرکھا مہم کا آغاز بھی کیا گیا۔
اس موقع پر ’’آزادی کا امرت مہوتسو‘‘ پر ایک مختصر فلم دکھائی گئی اور ڈانڈی یاترا بھی پیش کیا گیا۔ اس موقع پر ملک کی ثقافتی رنگارنگی اور تنوع کا اظہار کرتے ہوئے ایک بھارت شریشٹھ بھارت کی روح کے مطابق رنگا رنگ اور باعث تحریک ثقافتی پروگرام پیش کئے گئے۔ ان پروگراموں میں معروف تمل شاعر سبرامنیا بھارتی سے لے کر بنکم چندر چٹرجی کے ذریعہ تحریر کردہ وندے ماترم جیسے وطن کی محبت سے سرشار نغمے اور کشمیر کے خوبصورت ثقافتی پروگرام شامل تھے۔
آزادی کا امرت مہوتسو بھارت کی آزادی کی 75ویں سال گرہ منانے کے لئے بھارت سرکار کے ذریعہ منعقد کئے جانے والے پروگراموں کا ایک سلسلہ ہے۔ یہ مہوتسو جن بھاگیداری کے جذبے کے تحت ایک جن مہوتسو کی شکل میں ملک بھر میں منایا جائے گا۔